## Les obres del Palau de Justícia de Llíria es troben en el tram final

*** La construcció de la nova seu judicial està al 95 % d’execució i es preveu que finalitze durant el tercer trimestre de 2025
* Les obres compten amb una inversió de 19,1 milions d’euros de la Generalitat**

La Conselleria de Justícia i Administració Pública avança en la construcció de la nova seu judicial de Llíria, que es troba ja en la fase final, amb un 95 % d’execució, segons la certificació corresponent al mes de juny.

Està previst que les obres, amb una inversió de 19,1 milions d’euros, finalitzen durant el tercer trimestre de 2025.

La nova seu d’este partit judicial de la comarca de Camp de Túria, que atén 170.000 persones de 41 municipis, permetrà concentrar els òrgans i servicis judicials que, ara mateix, estan repartits en tres locals diferents.

Esta nova seu judicial s’emmarca dins del pla de modernització de les infraestructures judicials que impulsa la Generalitat, amb l’objectiu de dotar el sistema judicial d’espais adequats, funcionals, que oferisquen un servici més eficient, pròxim i accessible a la ciutadania.

El nou Palau de Justícia de Llíria estarà dotat amb els sistemes més moderns de seguretat i confort tèrmic i serà completament accessible i sostenible. A més, s’ha fet una reserva d’espai perquè es puguen instal·lar sis jutjats més en un futur, a més dels huit que hi ha hui dia.

**Característiques del projecte**

La nova seu es troba en un solar de més de 2.000 metres quadrats en l’avinguda de Bétera, que dona a tres carrers.

Té poc més de 12.000 metres quadrats, que albergaran els huit jutjats que té el partit judicial, si bé s’ha dissenyat per a acollir-ne fins a 14 en el futur. Disposarà de 75 sales per a diferents usos, 64 despatxos i un aparcament de cinc places en el soterrani primer i 61 places en el soterrani segon.

En la planta baixa se situarà el registre civil, que tindrà una sala de lactància, les sales de vistes (que disposaran de zones d’espera, espai per a detinguts i estades segures per a declaracions de víctimes de manera que es preserve la seua identitat), el jutjat de guàrdia amb accés 24 hores independitzat de l’edifici i les dependències per a l’advocacia i la procura.

També se situarà l’Oficina d’Assistència a les Víctimes del Delicte, la Clínica Medicoforense, la Unitat de Valoració Integral, el gabinet psicosocial i la cambra Gesell (sala dissenyada per a l’observació encoberta, dividida per un espill de doble visió que permet als observadors vore des d’un costat sense ser vistos des de l’altre).

En la resta de les plantes se situaran els huit òrgans judicials que té actualment el partit judicial de Llíria i la fiscalia.

**Treballs actuals**

Actualment, els treballs se centren en els acabats interiors i exteriors de l’edifici. Quant a les façanes, estes es troben pràcticament finalitzades, a falta d’alguns remats i del revestiment en pedra en la zona corba de la planta baixa, així com en l’entrada principal i en la rampa d’accés pel carrer Cronista Lluís Martí Ferrando.

En l’accés principal, s’està completant el fals sostre de pedra, i les escales i rampes ja han sigut executades. També s’està impermeabilitzant l’entrada a la sala de bodes.

En l’interior de l’edifici, s’avança en els treballs per plantes. En la sexta i quinta planta s’estan finalitzant els falsos sostres de làmines en els vestíbuls d’ascensors i zones d’espera, i s’està aplicant la segona mà de pintura i reposant algunes plaques del sostre acústic.

En les plantes quarta, tercera i segona s’estan muntant les estructures de làmines de fals sostre, i queden pendents la segona capa de pintura, la reposició de plaques i els remats finals. En la primera planta s’està procedint a la col·locació de portes emplafonades en les sales d’usos múltiples, així com als treballs de mampares, sostres i acabats similars.

A més, en la planta baixa s’estan executant els emplafonats acústics de fusta en les sales de vistes i zones d’espera, a més de la instal·lació de portes emplafonades, sostres de làmines, mampares del jutjat de guàrdia i instal·lacions generals.

Les zones comunes, com les escales, també presenten un grau avançat d’execució: les escales restringides estan acabades a falta dels remats de pintura, i en l’escala d’ús públic ja s’ha col·locat la barana d’acer inoxidable, pendent únicament de la instal·lació dels vidres.

Fecha: 17/08/2025